„ Fundurinn er opinn öllum , hvort sem um er að ræða fagfólk , þeim sem eru með MND sjúkdóminn , fjölskyldum þeirra og öllum áhugasömum , “ segir Guðjón Sigurðsson formaður MND félagsins á Íslandi en félagið efnir til fræðslu - og félagsfundar í Húsi frítímans við Sæmundargötu 7b á Sauðárkróki fimmtudaginn 6. september . Dagskráin hefst á hádegi með hádegisverði í mötuneyti Árskóla síðan verður blönduð fræðsla í Húsi frítímans . „ Þar verður margvísleg fræðsla í boði sem ætti að höfða til sem flestra . Slíkir fundir hafa gefist afskaplega vel , þannig að ég hvet sem flesta til að gefa þessum viðburði gaum . Við í MND félaginu höfum undirbúið þennan dag vel og vonandi mæta sem flestir sem láta þennan sjúkdóm sig varða . Við færum okkur um miðjan daginn og heimsækjum samgöngusafniði í Stóragerði og þar höldum við áfram að spjalla og læra hvort af öðru . Slíkir fundir geta oft á tíðum gert kraftaverk . Kostnaðurinn er greiddur af MND félaginu , þannig að enginn þarf að mæta með veskið sitt eða greiðslukortið , “ segir Guðjón Sigurðsson og minnir um leið á Facebooksíðu félagsins .